《问讯方岩侍郎 其一》
宋代·释居简

翳尽珠明万象空，壶中只著小玲珑。乡来冀北藐群马，此去斗南能几翁。

渊默但知藏霹雳，清宁何必友崆峒。方城屹立青如削，万壑千岩在下风。

作者简介：释居简（一一六四～一二四六），字敬叟，号北涧，潼川（今四川三台）人。俗姓龙（《补续高僧传》卷二四作王）。依邑之广福院圆澄得度，参别峰涂毒于径山，谒育王佛照德光，走江西访诸祖遗迹。历住台之般若报恩。后居杭之飞来峰北涧十年。起应霅之铁佛、西余，常之显庆、碧云，苏之慧日，湖之道场，诏迁净慈，晚居天台。理宗淳祐六年卒，年八十三，僧腊六十二。